


[image: ]






[image: ]






[image: ]





Huittisten sukua 1835-


[image: ]





Sisällys

1. Kun kohdataan

2. Hiitolan pitäjä

3. Huittisen suvun tarinaa

4. Huittisten elämä mullistuu

5. Helvin matka maailmalle

6. Albertin kohtalokas pesti Norjaan

7. Yhteiset yhdeksän vuotta

8. Muistot kantavat - uusi huominen

9. Matkoja ja isoäitiyden iloa

10. Elämälle kiitos

11. Pohdintaa

12. Lähteet





[image: ]



[image: ]





1. Kun kohdataan

AJATUKSEN TÄHÄN KIRJAAN antoi pieni lipas ja sen sisältö anoppini Helvin kirjahyllyssä. Helvi antoi sen minulle ja pyysi avaamaan. Sisältä löytyi pienenpienet kuvat kahdesta nuoresta ja kellastunut viesti. Luin sisällä olleen viestin ja liikutuin. Aikanaan lippaassa oli ollut myös pähkinä. Mieheni ukki Juho, mummi Liisa ja heidän tarinansa alkoi elää ajatuksissani.

Viesti todisti, kuinka ihmisten kohtaaminen saattaa muuttaa elämän suunnan. Juho ja Liisa tapasivat ensimmäisen kerran uudenvuoden vastaanottajaisissa 1909-1910 välisenä yönä. Kymmenkunta hiitolalaista nuorta oli kokoontunut Rantakylän taloon vastaanottamaan uutta vuotta. Liisa oli kotoisin Pukinniemestä Salon kylästä, josta oli noin 15 km Hiitolan pitäjän Hiitolankylään Juhon kotikylään.

Vasta nyt on ollut aikaa kerätä materiaalia ja syventyä siihen, miten elämä heitä kohteli ja millaisessa maailmassa elettiin Suomessa, Karjalassa ja Hiitolassa ennen sotia, sotien välissä ja sen jälkeen evakkona.

Toinen tärkeä kohtaaminen tapahtui Reposaaressa Osuuskaupan ravintolassa. Helvi toimi siellä emäntänä ja Albert Cederqvist asiakkaana. Muutaman tunnin keskustelun jälkeen Albertille jäi tunne, että hän on kohdannut ihmisen, jonka kanssa haluaa elää lopun elämänsä. Seuraavaa kohtaamista hän sai kuitenkin odottaa. Sota vei Helviä itään ja Albertia länteen. Albert joutui lopulta saksalaisten vangiksi useammalle keskitysleirille, mutta elämä antoi heille vielä uuden mahdollisuuden kohdata.

Juhon ja Liisan vanhimman tyttären Helvin ja koko Huittisten sisarusparven elämää koetteli sota ja sen jälkeen sopeutuminen uusiin olosuhteisiin. Kohdatessani heitä ymmärsin, kuinka tärkeä oli ollut oma koti Alasjärven rannalla, sen naapurit ja luonto. Hiitolassa lapsuutensa elänyt kirjailija Eeva Kilpi toteaakin osuvasti, että hänelle suku on nyt tärkeämpi kuin kotiseutu. Kun kohdataan, ollaan kotona.

Olen kiitollinen kaikille, jotka auttoivat minua löytämään tien Hiitolaan. Kirjan kirjoittamisen aikana kohtaamani ihmiset ovat jakaneet aikaansa ja arvokasta tietoa. Suurin kiitollisuus on syntynyt sitä sukupolvea kohtaan, joka jaksoi puolustaa kotimaatamme ja pysyä yksimielisenä vaikeinakin aikoina.




2. Hiitolan pitäjä

HIITOLAN PITÄJÄ SIJAITSI Laatokan läntisellä rannalla. Sen alueeseen kuului myös Laatokan rantaa ja saaristoa, kuten esi merkiksi Kilpolan saaristo. Se kuului laatokkalaisen maisematyypin ydin alueeseen, johon vii meinen noin 10 000 vuotta sitten päättynyt jääkausi on painanut leimansa. Maisema oli vehmas ja rehevä. Sen saivat aikaan ilmasto ja maaperä. Jo kivikaudella ihmisen oli hyvä olla Hiitolassa: kalastella ja pyydystellä hirviä, karhuja ja peuroja. Rautakaudella asutusta oli varsinkin Laatokan rantamilla. Karjala joutui usein lännen ja idän väliseksi taistelukentäksi, ja raja on siirtynyt kuluneiden vuosisatojen aikana paikasta toiseen.

Hiitolan maisema, jota hallitsivat mäet, järvet ja metsät.


Nimen Hiitola alkuperä juontaa Hiisi-sanasta. Hiisi oli vanhan uskomuksen mukaan pyhä paikka ja myöhemmin metsän henki. Hiitolan historia ulottuu aina 1470-luvulle, jolloin nimi mainitaan ensimmäisen kerran. Hiitolalaiset olivat ensin Ruotsin kuninkaan nimeämien kartanoherrojen alaisuudessa. Suomen ollessa osa Venäjää (1809-1917) tsaareilla oli tapana lahjoittaa suosikeilleen maa-alueita. Näitä kutsuttiin hoveiksi, joiden alaisten tilojen viljelijät joutuivat tekemään töitä ja maksamaan niille ylimääräisiä maksuja. Kaarlo Huittinen osti vuonna 1855 tilansa Asilan hovilta, jolle suoritti päivätyönsä ja veronsa. Lahjoitusmaaisännät kohtelivat usein viljelijöitä huonosti ja olivat epäluotettavia. Sopimukset eivät pitäneet ja saattoipa viljelijä perheensä kanssa joutua yhtäkkiä lähtemään tilaltaan.

Lahjoitusmaiden jako oli yksi keino hallita Venäjän valtakuntaa. Suomen ollessa Venäjän autonominen osa asiaa puitiin Suomen valtiopäivillä vuosikymmeniä. Vuonna 1871 ryhdyttiin toimenpiteisiin, jolloin valtio osti maat hovien omistajilta ja antoi tilojen hoitajille mahdollisuuden lunastaa tilan itselleen maksamalla sen valtiolle pitkällä 39 vuoden maksuajalla. Kuten V.H. Vainio Hiitolan historiassa toteaa, talonpojat tavallaan ostivat suvun hallussa jo ehkä vuosisatoja olleet maat itselleen. Mutta tämä hyväksyttiin. Se oli vapauden hinta. Maanviljelys alkoi kehittyä aivan uudella tavalla ja kaikenlainen yritteliäisyys muutoinkin. Maamme itsenäistyttyä 1917 alkoi nopea nousun ja kehityksen aika, joka jatkui aina toiseen maailmansotaan asti. Hiitolan pitäjässä oli vuonna 1926 asukkaita 8561 ja kyliä 40. Hiitolan kunnanvaltuuston viimeinen kokous pidettiin 27.11. 1944 Vaasassa. Näin päättyi pitäjän olemassaolo. Pääosa asukkaista sijoittui, ainakin aluksi, Satakuntaan.

Maanviljely elantona - rautatie yhteyksien luojana

Hiitola oli Kannaksen vauraimpia maanviljelyspitäjiä. Siellä viljelykset olivat pieninä läiskäreinä mäkien välisissä tasamaissa. Laatokan lämpö- ja kosteussuhteet säännöllistivät ilmastoa. Maatiloilla kasvatettiin ruista, kauraa, ohraa, ja 1900-luvulla alettiin viljellä myös vehnää. Myös tattaria, hernettä ja papua tuotettiin. Hovit toivat vehnän, tomaattien sekä perunan viljelyn tänne ennen kuin niitä viljeltiin muualla Suomessa. Ensilumen tultua voi toimitettiin tynnyreissä Pietariin. Samoin sinne lähti muun muassa lampaan talia, sian harjaksia, kinkkuja ja kiiskiä, jotka oli kuivattu kapakalaksi. Entisistä lahjoitusmaaorjien asteella kituneista lampuodeista oli alle kahdessa miespolvessa kehittynyt hyvinvoipia, tunnollisia ja ahkeria maanviljelijöitä.

Varsinainen teollisuuspitäjä ei Hiitola koskaan ollut, mutta olipa siellä kuitenkin tiilitehdas, huopatehdas, mylly ja saha. Nahkatehtaita oli parikin sekä villa- ja pellavatehtaat. Energiaa tuotettiin Marjakosken myllyn ja myös höyryn avulla. Asemakylässä sijaitsi Mäntysalon Karstaamo ja Huopatehdas. Siellä valmistettiin koko maakunnassa tunnettuja huopikkaita ja karstattiin.

Hiitola oli merkittävä rautateitten risteysasema, joka antoi teollisuudelle ja myös maanviljelykselle mahdollisuuden kehittyä. Huittisten sukutilan ikkunasta näkyi, kuinka Alasjärven toisella puolella junat menivät 1800-luvun loppupuolella rakennettua Karjalan rataa pohjoiseen Elisenvaaralle. Sieltä ne suuntasivat kohti Viipuria ja Sortavalaa. Etelään päin Hiitolasta matkustettaessa rata vei Pietariin.

Hiitolan asema ja myös Alasjärven seisake olivat tärkeitä kohtauspaikkoja nuorille ja aikuisillekin. Usein lähdettiin ”junille” katsomaan junien tuloa ja hakemaan postit. Rautatieasemalla oli valoisaa. Ihmisiä tuli ja meni. Tämä tapa tunnettiin kaikkialla Karjalan radan varressa muuallakin kuin Hiitolassa. Iltajunille ”öitsille” lähdön jälkeen saatettiin järjestää tanssitkin jossain.

Asemakylä oli suurin kylä. Sen tärkein rakennus oli itse asema. Kylässä oli myös vesitorni ja Aseman koulu, jota muun muassa kirjailija Eeva Kilpi kävi. Hän on kuvannut elävästi kirjassaan Rajattomuuden aika Hiitolan asemakylää ja varsinkin sen keskustaa, jossa oli kaksi kauppaa, suutari, vaatturi, parturi, puhelinkeskus ja jopa jäätelökioski. Eeva kulki kouluun Raivattalan kylästä. Kirjailijan mummi Sigrid Salo hoiti Hiitolan aseman kahvilaa 18 vuoden ajan aina talvisodan syttymiseen asti, jolloin sen toiminta siirtyi Lotta Svärd -järjestölle. Kylän keskustaa hallitsee aseman läheisyydessä sijaitseva 50 metriä korkea Linnavuori. Sen ympärille oli asutus asettunut. Kirjailija on todennut, että Hiitola oli ihanteellinen paikka lapselle ja lapsuudelle ja sinne kohdistuu hänen kaipauksensa.

Kuva Raivattalasta vuodelta 1932, Eeva Salo, Helmi Salo ja Huittisten heille lahjoittama lammas


Helvi kertoi minulle, että oli hoitanut nuoruudessaan Eeva Kilpeä, omaa sukua Saloa, joka asui Solmu Salon ja äitinsä Maria Salon kanssa Raivattalalammen rannalla Hiitolassa. Koska itse olin lukenut paljon Eeva Kilven kirjoja, innostuin asiasta ja kirjoitimme anoppini kanssa kirjeen hänen osoitteeseensa Iltaruskontielle Espooseen.

Miten riemuinen oli hetki, jolloin saimme vastauskirjeen kirjailijalta! Sen ohessa oli myös mustavalkoinen kuva, jossa oli Eeva ja hänen äitinsä Helmi Salo ja pieni lammas. Kuvan taakse Eeva Kilpi oli kirjoittanut Helvi Roiniselle eli Huittisen Helville muisto Hiitolasta ja lahjalampaasta, lämpimin terveisin Eeva Kilpi entinen Salon Eeva.

”Tämä on rakkain maisema maailmassa. Tällainen maisema oli pihalta ja akkunasta aina silmiemme edessä” kirjoitti Reino Huittinen. Vastarannalla näkyvä valkea rakennus on Pöystin talo.


Anoppini kuoltua kirjoitin viestin myös Eeva Kilvelle. Saimme pian adressin, jossa kirjailija jätti hyvästit Huittisen Helville, joka oli osa hänen Hiitolan lapsuuttaan.

Huittisten tila kuului Hiitolan pitäjän Hiitolankylän Alasen alueeseen. Hiitolankylässä oli kunnantupa. Sieltä oli matkaa pitäjän suurimpaan kylään, Asemakylään, muutamia kilometrejä. Myös Hiitolan Kirkonkylään oli matkaa. Alasjärven ainoa saari oli Leipäsaari, joka kuului Huittisten tilaan. Saari oli kylän nuorten suosittu kohtaamispaikka, jonne illan suussa veneiltiin. Siellä säilytetiin kylän yhteistä nuottaa. Paikannimistössä on myös Huittisen kallio, joka oli uimapaikka kylän nuorille. Sieltä oli hyvä hypätä syvään veteen.


Koulu

Vuonna 1898 säädettiin laki, joka velvoitti maakunnat jakamaan alueensa koulupiireihin, mikäli kouluikäisiä (9-12-vuotiaita) kouluun ilmoittautuneita olisi yli 30. Oppivelvollisuuslaki tuli voimaan vuonna 1920. Hiitolan ensimmäinen koulu oli perustettu Vaavojalle jo 1871. Se oli Karjalan Kannaksen ensimmäisiä kouluja. Hiitolan kylä sai oman koulunsa vuonna 1914. Se oli Huittisten kaikkien lasten koulu. Lasten koulumatka ei saanut olla viittä kilometriä pidempi. Helvin veljen Reinon mukaan heidän koulumatkansa olikin sunnilleen sen pituinen. Matkaan tietysti vaikutti se, kuljettiinko vesiteitse veneellä vai jäätä ja maita pitkin. Ennen varsinaista kansakoulua käytiin alakoulua pari kuukautta. Hiitolan pitäjässä koulunkäynti oli maksutonta. Vain katovuosina oli turvauduttava verotukseen. Pulavuosien jälkeen Karjalassa alettiin kerätä viljaa varastoihin, jotta olisi estetty vastaava tilanne jatkossa. Hiitolalaiset poistivat varaston vanhinta viljaa säännöllisesti myymällä sitä. Nämä rahat käytettiin uusien koulujen rakentamiseen. Opettajat olivat arvostettuja. He pitivät erilaisia opintokerhoja ja koululla pidettiin kokouksia ja juhlia. Ennen talvisotaa Hiitolassa oli jo 15 kansakoulua, joista suurin oli Asemakylän koulu.

Hiitolankylän koulu kirjassa Kotkylä Karjalassa


Hiitolankylän yleinen tie päättyi kansakoululle. Koulutaival aloitettiin muutaman kuukauden kestävällä valmistavalla opetuksella, minkä jälkeen oltiin jo ”kansalaisia”. Kansakoulussa op pilaat jaettiin kahteen ryhmään, joista toinen kirjoitti ja luki sekä laski. Toinen opiskeli historiaa, maantietoa ja muita lukuaineita. Kansakoulu kesti neljä vuotta ja sen jälkeen oltiin jo isoja. Koulusta sai kirjat, kynät, kumit, mustekynän ja -pullon. Kukin vuorollaan oli järjestäjä, jonka tehtäviin kuului lämmittää luokka aamulla ja siivota se koulun loputtua. Taulun pyyhkiminen päivän aikana oli myös järjestäjän velvollisuus.


Uskonto

Hiitolan uskonnollinen elämä on ollut sekoitus muinaisia suomalaiskarjalaisia pakanallisia perinteitä sekä vuosisatojen saatossa saapuneita ja vakiintuneita kristillisiä suuntauksia, erityisesti ortodoksisuutta ja luterilaisuutta. Hiitolan evankelisluterilainen seurakunta on perustettu jo 1580-luvulla, ja siitä tuli itsenäinen kirkkoherrakunta vuonna 1610. Kirkkoherrat olivat tärkeitä sivistyksen kannalta. Hoitihan seurakunta myös sivistystoimen aina 1800-luvun lopulle asti. Ensimmäinen kirkko valmistui 1625. Ennen tätä luterilainen väestö oli käyttänyt entistä ortodoksista Tiurilan kirkkoa. Toinen kirkko valmistui vuonna 1695. Kolmas ja viimeinen kirkko valmistui 1795. Se oli puukirkko ja väriltään kellanruskea. Kirkkoon mahtui noin 1000 sanankuulijaa.

Hiitolan kirkko


Venäläisten miehityksen aikana Hiitolan kirkko toimi hevostallina ja elokuvateatterina, mutta välirauhan aikana evakosta palanneet hiitolalaiset kunnostivat sen taas entiseen tarkoitukseensa. Kun pitäjäläiset toisen kerran syyskesällä 1944 joutuivat evakkoon, jäi kirkko ehjänä taakse. Se paloi kuitenkin kokonaisuudessaan hitsauskipinän sytyttämässä tulipalossa vuonna 1968. Entisen kirkon ja hautausmaan alueelle pystyttivät Hiitola-säätiö ja Hiitolan pitäjäseura punagraniittisen muistomerkin vuonna 1993. Tuhoutuneen kirkon kellotapulin sijaintipaikalle on pystytetty erillinen muistomerkkitaulu vuonna 2017.

Hiitolassa sijaitsi myös Tiurulan kreikkalaiskatolinen seurakunta, jolla oli ollut oma Neitsyt Marian syntymisen kunniaksi pyhitetty kirkko Tiurolan kylässä 1500-luvulta asti. Vuonna 1800 rakennettu uusi Kristuksen taivaaseen astumisen kirkko paloi 1908 salaman iskettyä siihen. Ennen kuin Tiurilaan vuonna 1922 saatiin uusi kirkko käytettiin Hiitolan luterilaista kirkkoa. Vuonna 1941 kirkko tuhoutui venäläisten sytyttämänä.

Hiitolaan rantautui myös nuorten kristillinen liike Englannista. Rovasti Karl Fredrik Toikan toimesta perustettiin Hiitolaan Nuorten Kristillinen Yhdistys (NKY) vuonna 1904. Juho Huittinen oli vuodesta 1908 sen pitkäaikainen sihteeri ja kuului

